ORDE do 23 de abril de 2008 pola que se modifica a do 21 de setembro de 2007, na que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, da Consellería do Medio Rural, e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 30/04/2008

A Consellería do Medio Rural publicou o 25 de setembro de 2007 a Orde do 21 de setembro de 2007 pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, e se convocan para o ano 2007. Estas axudas convocáronse amparadas no Regulamento (CE) 1698/2005 relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), así como na normativa comunitaria sobre axudas de estado, e enmárcanse dentro do Programa de desenvolvemento rural de Galicia 2007-2013, eixe 1, co código 124.
A entrada en vigor da Lei 9/2007 de subvencións de Galicia, así como a experiencia adquirida na xestión destas axudas fai conveniente introducir algunhas modificacións que afectan o sistema de xestión. Así mesmo, ante o inicio do exercicio orzamentario 2008, procede realizar a convocatoria correspondente a ese ano.
En consecuencia, e de acordo co disposto no artigo 30.1º.3 do Estatuto de autonomía de Galicia, e no uso das competencias que me confire a Lei 1/1983, do 22 de febreiro, reguladora da Xunta e da súa Presidencia, e demais normativa de aplicación,
DISPOÑO:
Artigo 1º.-Obxecto.
O obxecto desta orde é modificar a Orde do 21 de setembro de 2007 pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, e convocar as correspondentes ao exercicio orzamentario do ano 2008.
Sección primeira
Modificación da Orde do 21 de setembro de 2007
Artigo 2º.-Introdúcense as seguintes modificacións na Orde do 21 de setembro de 2008 pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal:
Primeira.-Modificación do punto 2 do artigo 2º da Orde do 21 de setembro de 2007.
O punto 2 do artigo 2º (contía das axudas) da Orde do 21 de setembro de 2007 quedará redactado como segue:
«2. Terán a condición de axentes cooperantes nas accións propostas polos beneficiarios das axudas os seguintes:
a) Produtores do sector agroforestal e as súas asociacións e outras organizacións ou entidades relacionadas coa produción primaria.
b) Centros de investigación e experimentación da Consellería do Medio Rural e centros tecnolóxicos participados por ela, así como outros centros públicos de investigación da comunidade autónoma. O orzamento das actividades de ningún dos axentes cooperantes poderá ser inferior ao 10 % do orzamento total da proposta de cooperación».
Segunda.-Modificación do punto 1 do artigo 4º da Orde do 21 de setembro de 2007.
O punto 1 do artigo 4º (contía das axudas) da Orde do 21 de setembro de 2007 quedará redactado como segue:
«1. A contía máxima subvencionada en cada proposta de cooperación será de 200.000 euros. A dita subvención pode chegar a cubrir o custo total da actividade e a contía concreta para cada caso determinarase en función dos seguintes condicionantes:
a) O orzamento realmente susceptible de axuda, con base no sinalado no artigo 7º da orde.
b) A puntuación total obtida aplicando os criterios do punto 2 do artigo 10º.
c) O orzamento total dispoñible para as tres anualidades».
Terceira.-Modificación do artigo 6º da Orde do 21 de setembro de 2007.
O artigo 6º (compatibilidade das axudas) da Orde do 21 de setembro de 2007 quedará redactado como segue:
«As axudas reguladas por esta orde serán compatibles con calquera outra axuda que, co mesmo fin, concedan outras administracións públicas, entes públicos ou privados, nacionais ou internacionais, sen prexuízo do establecido, en relación coa concorrencia doutras axudas, no artigo 19 do Regulamento (CE) nº 1998/2006 para as axudas amparadas no réxime de minimis e, en relación coa incompatibilidade desta axuda, con calquera outra cofinanciada con fondos europeos, no artigo 70.7º do Regulamento (CE) nº 1698/2005, sen que en ningún caso o importe das axudas acumuladas poida superar o custo total do proxecto».
Cuarta.-Supresión do parágrafo 4 do punto 3 b) do artigo 9º da Orde do 21 de setembro de 2007.
Elimínase o parágrafo 4 do punto 3 b) do artigo 9º da Orde do 21 de setembro de 2007, que dicía: «Unha copia compulsada da solicitude de alta na Seguridade Social, no caso de entidades privadas».
Quinta.-Modificación das letras a) e b) do punto 2 do artigo 10º da Orde do 21 de setembro de 2007.
As letras a) e b) do punto 2 do artigo 10º (tramitación) da Orde do 21 de setembro de 2007 quedarán redactados como segue:
«a) Axentes cooperantes e obxecto da acción (valoración máxima 60 puntos):
1º Proxectos de cooperación que se desenvolvan en colaboración coa rede de centros públicos de investigación e centros tecnolóxicos da Consellería do Medio Rural (ata 10 puntos).
2º Proxectos en que participen consellos reguladores e cooperativas que poidan ter unha implantación extensa no sector agrario, alimentario e forestal (ata 15 puntos).
3º Proxectos que promovan procesos de integración entre o sector produtor e empresas para a posta en mercado de produtos de calidade diferenciada (ata 20 puntos).
4º Proxectos que promovan melloras ambientais en procesos e tecnoloxías de transformación agroalimentarias (ata 10 puntos).
5º Proxectos correspondentes á área da produción de enerxías renovables de orixe agroforestal (ata 5 puntos).
b) Calidade técnica da proposta (valoración máxima 70 puntos):
1º Viabilidade do proxecto (ata 10 puntos).
2º Grao de innovación tecnolóxica (ata 10 puntos).
3º Claridade e coherencia dos obxectivos propostos (ata 10 puntos).
4º Utilización dunha metodoloxía axeitada e un plan de traballo coherente (ata 10 puntos).
5º Beneficios potenciais derivados do proxecto (ata 10 puntos).
6º. Adecuación do equipo investigador participante (ata 10 puntos).
7º Adecuación do orzamento solicitado ás actividades que se van desenvolver e valor engadido que se pretende (ata 10 puntos)».
Sexta.-Inclusión de dúas letras novas, d) e e), no punto 2 do artigo 10º da Orde do 21 de setembro de 2007.
Inclúense dúas novas letras no punto 2 do artigo 10º (tramitación) da Orde do 21 de setembro de 2007:
«d) Emprego da lingua galega na realización de actividades ou condutas para as que se solicita a axuda (5 puntos).
e) Solicitude presentada correctamente, sen que sexa necesaria a súa rectificación (5 puntos)».
Sétima.-Modificación do punto 3 do artigo 10º da Orde do 21 de setembro de 2007.
O punto 3 do artigo 10º (tramitación) da Orde do 21 de setembro de 2007 quedará redactado como segue:
«3. A avaliación e selección das solicitudes e a determinación da contía da axuda será realizada por unha comisión de selección. Para avaliar e seleccionar as solicitudes a comisión aplicará os criterios anteriormente expostos no punto 2 deste artigo. Para determinar a contía da axuda a cada beneficiario a comisión aplicará uns factores de redución sobre o orzamento solicitado, que se obterán en función dos condicionantes expostos no punto 1 do artigo 4º desta orde. A dita comisión actuará como un órgano colexiado constituído polos seguintes membros:
a) Presidente: o director xeral de Investigación, Tecnoloxía e Formación Agroforestal, ou persoa en quen delegue.
b) Secretario: un funcionario da Dirección Xeral de Investigación, Tecnoloxía e Formación Agroforestal, nomeado polo director xeral, que actuará con voz e voto.
c) Vogais: tres funcionarios nomeados, respectivamente, polos directores xerais de Investigación, Tecnoloxía e Formación Agroforestal, de Produción, Industrias e Calidade Agroalimentaria e de Desenvolvemento Rural da Consellería do Medio Rural.
Serán excluídas as solicitudes que na valoración técnica non acaden unha puntuación mínima de 30 puntos. A comisión de selección poderá solicitar a colaboración de avaliadores externos, de recoñecida experiencia nas áreas correspondentes ás propostas presentadas, co fin de informar os respectivos proxectos solicitados».
Oitava.-Modificación do punto 1 do artigo 14º da Orde do 21 de setembro de 2007.
O punto 1 do artigo 14º (obrigas dos beneficiarios) da Orde do 21 de setembro de 2007 quedará redactado como segue:
«1. Proceder ao reintegro das cantidades percibidas coa subvención, xunto cos xuros de demora correspondentes desde o momento do pagamento da subvención ata a data en que se acorde a procedencia do reintegro, segundo os casos enumerados no artigo 33 da Lei 9/2007, do 13 de xuño, de subvencións de Galicia».
Novena.-Modificación das letras d) e g) do punto 1 do artigo 15º da Orde do 21 de setembro de 2007.
As letras d) e g) do punto 1 do artigo 15º (pagamento das subvencións) da Orde do 21 de setembro de 2007 quedarán redactadas como segue:
«d) No caso de custo de persoal, tanto técnico propio como adicional contratado, con destino específico ao proxecto, deberá achegarse:
1º Certificación emitida polo responsable de persoal co visto e prace do xerente ou director da empresa, consistente nunha relación detallada por meses do persoal dedicado ao proxecto que deberá incluír os seguintes datos: DNI, nome e apelidos, posto na empresa, retribución bruta mensual, data de pagamento das retribucións, importe da Seguridade Social con cargo á empresa e custo proporcional imputado ao proxecto (retribucións + Seguridade Social) segundo a dedicación a el de cada traballador; os certificados dos partes de traballo en que se relacionen as horas dedicadas por cada traballador mensualmente ao proxecto.
2º Copia compulsada do contrato de traballo no caso de persoal adicional contratado, con destino específico ao proxecto.
g) No caso de proxectos plurianuais con importe superior a 30.050 euros, xustificante de depósito de aval bancario ou de entidade aseguradora depositado na Caixa Xeral de Depósitos da Xunta de Galicia, que deberá cubrir o importe da correspondente anualidade xunto cos xuros deste calculados ao tipo de xuro legal do diñeiro, vixente no momento da concesión e polo prazo que medie entre a data da solicitude do pagamento e como mínimo aquela en que se cumpran dous meses desde a data en que remata o prazo de xustificación previsto para a última anualidade da acción de cooperación».
Décima.-Modificación do punto 2 do artigo 15º da Orde do 21 de setembro de 2007.
O punto 2 do artigo 15º (pagamento das subvencións) da Orde do 21 de setembro de 2007 quedará redactado como segue:
«2. Transcorrido o prazo indicado sen que o beneficiario presentase a documentación solicitada para a xustificación, producirase a perda do dereito ao cobramento total ou parcial da subvención e observarase o disposto no artigo 31 da Lei 9/2007, do 13 de xuño, de subvencións de Galicia. Neste caso, o conselleiro do Medio Rural ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común».
Décimo primeira.-Modificación do punto 2 do artigo 16º da Orde do 21 de setembro de 2007.
O punto 2 do artigo 16º (control) da Orde do 21 de setembro de 2007 quedará redactado como segue:
«2. A entidade beneficiaria someterase aos procedementos de comprobación e control financeiro das accións de cooperación subvencionadas por parte da Consellería do Medio Rural, o órgano pagador do Feader, a Intervención Xeral da Comunidade Autónoma, o Consello de Contas, o Tribunal de Contas e as instancias comunitarias de control».
Décimo segunda.-Modificación do artigo 18º da Orde do 21 de setembro de 2007.
O artigo 18º (incumprimento, reintegros e sancións) da Orde do 21 de setembro de 2007 quedará redactado como segue:
«Artigo 18º.-Incumprimento, reintegros e sancións.
1. A obtención da subvención falseando as condicións requiridas para iso ou ocultando aquelas que o impedisen, o incumprimento total ou parcial dos obxectivos da actividade ou a non adopción do comportamento que fundamenta a concesión da subvención e o incumprimento da obriga de xustificación ou a xustificación insuficiente, así como as demais circunstancias previstas no artigo 33º da Lei 9/2007, do 13 de xuño, de subvencións de Galicia, constituirán causas determinantes de reintegro da subvención polo beneficiario, xunto cos xuros de demora.
2. Aos beneficiarios das subvencións seralles de aplicación o réxime de infraccións e sancións previstos na citada Lei 9/2007.
3. En todo o non previsto nesta orde observarase o sinalado na Lei 9/2007, do 13 de xuño, de subvencións de Galicia, no Regulamento (CE) nº 1698/2005, do Feader, e nos Regulamentos (CE) nº 1974/2005 e nº 1975/2005, ambos os dous sobre disposicións de aplicación do Regulamento (CE) nº 1698/2005».
Décimo terceira.-Modificación da disposición adicional da Orde do 21 de setembro de 2007.
A disposición adicional da Orde do 21 de setembro de 2007 quedará redactada como segue:
«Primeira.-Marco programático da orde.
As axudas reguladas nesta orde forman parte do Programa de desenvolvemento rural de Galicia 2007-2013, aprobado mediante Decisión da Comisión C(2008) 703, do 15 de febreiro de 2008, polo que esta convocatoria e as súas bases deben axustarse ao contido do programa».
Décimo cuarta.-Introdución dunha disposición adicional segunda na Orde do 21 de setembro de 2007.
Introdúcese unha disposición adicional segunda na Orde do 21 de setembro de 2007 que se redactará como segue:
«Segunda.-Formularios.
Xúntase a esta orde os formularios dos anexos IV, V (necesarios para solicitar a axuda), e VI (cuxos modelos son os que empregarán as entidades beneficiarias á hora de solicitar o pagamento e xustificar a axuda). Os ditos formularios poderán baixarse da páxina web
http://mediorural.xunta.es/axudas.
Sección segunda
Convocatoria de axudas para 2008
Artigo 3º.-Convocatoria.
Convócanse para o exercicio orzamentario 2008, as axudas reguladas pola Orde do 21 de setembro de 2007 (DOG nº 186, do 25 de setembro) pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, coas modificacións introducidas no artigo 2º desta orde.
Artigo 4º.-Condicións e finalidade.
1. Para poder acceder a estas axudas deberanse cumprir os requisitos establecidos na Orde do 21 de setembro de 2007 pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, coas modificacións introducidas no artigo 2º desta orde.
2. Estas axudas teñen por finalidade fomentar a cooperación entre os produtores de materias primas agrarias e forestais, a industria de transformación e os centros de investigación e centros tecnolóxicos. Con esta cooperación preténdese acadar a integración dos produtores no sistema agroindustrial, diversificar a produción, desenvolvendo e mellorando produtos de calidade diferenciada, e mobilizar esforzos e recursos que axuden a resolver os problemas que afectan a agroindustria de Galicia.
Artigo 5º.-As solicitudes e a súa xestión.
As solicitudes, documentación, procedemento de xestión e xustificación das axudas serán os establecidos con carácter xeral na Orde do 21 de setembro de 2007 pola que se establecen as bases reguladoras da concesión, en réxime de concorrencia competitiva, de axudas para o financiamento de accións de cooperación para o desenvolvemento de novos produtos, procesos e tecnoloxías no ámbito agroalimentario, agrícola e forestal, coas modificacións introducidas no artigo 2º desta orde.
Artigo 6º.-Prazo.
O prazo de presentación de solicitudes para esta convocatoria será dun mes contado desde o día seguinte ao de publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil entenderase prorrogado ao primeiro día hábil seguinte e se no mes de vencemento non houbese día equivalente ao inicial do cómputo entenderase que o prazo expira o último día do mes.
Artigo 7º.-Financiamento.
O financiamento das propostas de cooperación seleccionadas ao abeiro desta convocatoria imputarase segundo a natureza das axudas e beneficiarios á aplicación orzamentaria 11.05.561A.770.0 por un valor total de 2.657.235 euros, distribuídos nas seguintes anualidades: 1.071.490 euros en 2008, 1.050.000 en 2009 e 535.745 en 2010. Existe crédito axeitado e suficiente no orzamento da comunidade autónoma para o ano 2008. A concesión de subvencións imputadas aos exercizos correspondentes aos anos 2009 e 2010 está condicionada á existencia de dotación económica suficiente en cada momento.
Artigo 8º.-Xustificación da subvención e solicitude de pagamento.
A entidade solicitante deberá xustificar a subvención conforme a anualidade establecida na resolución da concesión e solicitar os correspondentes pagamentos parciais da axuda antes do 30 de novembro de cada ano.
Disposicións derradeiras
Primeira.-Habilitación normativa.
Autorízase o director xeral de Investigación, Tecnoloxía e Formación Agroforestal para ditar as disposicións que considere oportunas para a aplicación desta orde.
Segunda.- Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de abril de 2008.
Alfredo Suárez Canal
Conselleiro do Medio Rural
Ver referencia pdf "08300D012P024.PDF"
Ver referencia pdf "08300D013P048.PDF"